არასამთავრობო ორგანიზაცია „მოქალაქე“

შეფასებისა და გამოცდების ეროვნული ცენტრი *NAEC*

***სტუდენტები თვითმმართველობისათვის***

2016-2017

**პროექტის ახალი ფორმატი**

ორწლიანმა გამოცდილებამ გვიჩვენა, რომ მუნიციპალიტეტებში სტუდენტების თვალით დანახული ერთ-ერთი ყველაზე მნიშვნელოვანი და აქტუალური **პრობლემა ადგილობრივ თვითმმართველობაში მოქალაქეთა მონაწილეობის / ჩართულობის დაბალი დონეა.** ამ გარემოების გათვალიწინებით, 2016-2017 წელს პროექტი „სტუდენტები თვითმმართველობისათვის“ ახალი ფორმატით ჩატარდება.

**წლევანდელი კონკურსის ფარგლებში დაგეგმილი ცვლილებები სწორედ ადგილობრივი მოსახლეობის, განსაკუთრებით ახალგაზრდობის გააქტიურებას, თვითმმართველობის პროცესში მათი აქტიური ჩართულობის ხელშეწყობას, ადგილობრივი დემოკრატიის რეალურად ამოქმედების მხარდაჭერას ითვალისწინებს.**

მუნიციპალიტეტის რეალური თვითმმართველობის განხორციელებაში ადგილობრივი ახალგაზრდების ჩართულობისა და გააქტიურების ხელშესაწყობად **განახლებული პროექტის მიხედვით გათვალიწინებულია:**

(1). **სტუდენტებისა და მუნიციპალიტეტების ადგილობრივი მოსახლეობის ერთობლივი ძალისხმევით** თითოეული მუნიციპალიტეტისა და კონკრეტული დასახლებისათვის უმნიშვნელოვანესი პრობლემის დაძლევაზე[[1]](#footnote-1) ორიენტირებული პროექტების მომზადება;

(2). პროექტის რეალური განხორცილებისათვის **ადგილობრივი ახალგაზრდების ჩართულობისა და პროექტის აქტიური ადვოკატირების მხარდაჭერა.**

შესაბამისად, პროექტში შეტანილი ცვლილებების მიზანია **ადგილობრივი ახალგაზრდების გააქტიურება და რეგიონებში „სამოქალაქო ლიდერების“ ფორმირების პროცესის ხელშეწყობა, რეალური თვითმმართველობის განხორციელების მხარდაჭერა. მიზანი** საკმაოდ ამბიციური, თუმცა რეალური და, ამავდროულად, **მუნიციპალიტეტების განვითარებისათვის უაღრესად მნიშვნელოვანია.**

**პროექტის მიზნად კვლავ რჩება:**

* ახალგაზრდების ჩართვა სამოქალაქო საზოგადოების განვითარების პროცესში, ადგილობრივი დემოკრატიის გაძლიერება, თვითმმართველობის იდეის პოპულარიზაცია ახალგაზრდებში.
* საზოგადოებრივ პროცესებში სტუდენტების თანამონაწილეობის მნიშვნელობის გაზრდა და მოქალაქეობრივი მოვალეობებისა თუ როლის გაცნობიერების ხელშეწყობა.
* თვითმმართველობის საკითხებში ახალგაზრდა პროფესიონალების მომზადებისა და ჩართულობის ხელშეწყობით ადგილობრივი თვითმმართველობის განვითარების მხარდაჭერა.

**პროექტის „სტუდენტები თვითმმართველობისათვის“ ეტაპები**

***შესარჩევი ეტაპი***

2016-2017 წელს გუნდებს რეგისტრაციისა და შესარჩევი ეტაპით გათვალისწინებული სიმულაციური დავალების შესრულების შესაძლებლობა 29 სექტემბრიდან 1 ნოემბრის ჩათვლით ექნებათ ვებგვერდებზე: online.naec.ge; www.naec.ge და mokalake.ge

ამ ეტაპზე რეგისტრირდებიან **სტუდენტთა 3-წევრიანი გუნდები,** რომლებიც შესარჩევი ეტაპის წარმატებით დაძლევის შემდეგ მომდევნო ეტაპებზე კონკრეტული მუნიციპალიტეტიდან/დასახლებიდან ირჩევენ გუნდის 3 (მინიმუმ 2) წევრს. გუნდის ამ წევრების შერჩევისას პრიორიტეტი ახალგაზრდებს ენიჭებათ. გუნდების დაკომპლექტების რეკომენდებული კომპოზიციაა - 3 სტუდენტი და 3 ადგილობრივი მცხოვრები (3+3).

გუნდმა შესრულებული სიმულაციური დავალება 1 ნოემბრის ჩათვლით უნდა ატვირთოს საკუთარ გვერდზე.

შესარჩევი ტური აპრობირებული სქემით ტარდება: კერძოდ, რეგისტრაციის გავლის შემდეგ გუნდი ეცნობა სიმულაციურ დავალებას X მუნიციპალიტეტის შესახებ. დავალება შეიცავს მნიშვნელოვან ცნობებს მუნიციპალიტეტის დემოგრაფიული, ეკონომიკური, პოლიტიკური, სოციალური, ისტორიული მდგომარეობისა და გეოგრაფიული მდებარეობის შესახებ.

* **მოცემულ ინფორმაციაზე დაყრდნობით** გუნდმა საქართველოს მოქმედი კანონმდებლობის გათვალისწინებით უნდა გააანალიზოს მუნიციპალიტეტში არსებული ვითარება. გუნდს მოეთხოვება მუნიციპალიტეტში არსებული პრობლემების იდენტიფიკაცია;
* იდენტიფიცირებული პრობლემების **რანჟირება ცენტრალური და ადგილობრივი მნიშვნელობის პრობლემებად;**
* **ადგილობრივი მნიშვნელობის პრობლემების პრიორიტეტიზაცია;**
* **ყველაზე მწვავე ადგილობრივი მნიშვნელობის პრიორიტეტული პრობლემის გამოკვეთა და მისი გადაჭრის სტრატეგიულ ხედვის მომზადება.**

დავალება ფასდება **შეფასების სტანდარტიზებული სქემით.** შეფასების კრიტერიუმები, ინდიკატორები და სქემა გამოქვეყნდება ვებგვერდსა და პროექტის facebook გვერდზე. შეირჩევა დაახლოებით 50 საუკეთესო გუნდი.

**I ეტაპი *- შერჩეული გუნდების ტრენინგი***

ტრენინგები ჩატარდება ორი მიმართულებით:

1. თვითმმართველობა (ადგილობრივი თვითმმართველობის საკანონმდებლო საფუძვლებისა და მოქალაქეთა მონაწილეობის საკითხები; მუნიციპალიტეტის ბიუჯეტის პროგრამის/ქვეპროგრამის/ღონისძიების დაგეგმვა. პროგრამის მოქალაქეთა მონაწილეობის ნაწილში გათვალისწინებულია პრაქტიკული სავარჯიშოები).
2. კვლევა და შეფასება - საჭიროებების შეფასება (Needs Assessment): კვლევის რაოდენობრივი და თვისებრივი მეთოდები.

ტრენინგების გავლის შემდეგ გუნდები ირჩევენ მუნიციპლიტეტებს (ადგენენ სასურველი მუნიციპალიტეტების რეიტინგულ ჩამონათვალს), მუნიციპალიტეტებში გუნდები შესარჩევ ეტაპზე მიღებული ქულის საფუძველზე განაწილდებიან.

იმის გათვალისწინებით, რომ პროექტი ადგილობრივი მოსახლეობიდან გუნდის წევრების შერჩევასა და, რაც მთავარია, ადგილობრივ თვითმმართველობაში მოქალაქეთა მონაწილეობის უზრუნველყოფასაც გულისხმობს, გუნდმა უნდა გაითვალისწინოს თვითმმართველობის კანონმდებლობით განსაზღვრული თანამონაწილეობის ფორმები საქალაქო და სათემო მუნიციპალიტეტებისათვის. თუ გუნდი აირჩევს:

* საქალაქო მუნიციპალიტეტს, მოქალაქეთა მონაწილოების ფორმა მერიის სამოქალაქო მრჩეველთა საბჭო იქნება;
* სათემო მუნიციპალიტეტის არჩევის შემთხვევაში შესაძლებელია მოქალაქეთა მონაწილოების ფორმა იყოს დასახლების საერთო კრება ან გამგებლის სამოქალაქო მრჩეველთა საბჭო.

ადგილობრივ თვითმმართველობაში მოქალაქეთა მონაწილეობის ამ ფორმების შესახებ სტუდენტები დეტალურად იქნებიან ინფორმირებულებები ტრენინგ-პროგრამის ფარგლებში.

**II და III ეტაპები - *ანალიტიკური და ხედვის დოკუმენტების მომზადება და ადვოკატირება***

პროექტის საბოლოო პროდუქტები, რომელიც ექპერტების მიერ ფასდება, არის:

* მუნიციპალიტეტის/მუნიციპალიტეტის დასახლების **ანალიტიკური დოკუმენტი;**
* მუნიციპალიტეტის/მუნიციპალიტეტის დასახლების **პრობლემის გადაჭრის ხედვისა და აქტივობის დოკუმენტი.**

პროექტის სიახლეა ის, რომ მუნიციპალიტეტის/დასახლების პრობლემის გადაჭრის ხედვის დოკუმენტთან ერთად ფასდება **ის აქტივობები, რომლებიც გუნდმა:**

* **გამოიყენა ადგილობრივ თვითმმართველობაში მოქალაქეთა მონაწილეობისათვის;**
* **განახორციელა მის მიერვე მომზადებული საპროექტო წინადადებების ადვოკატირებისათვის.**

**უფრო დეტალურად განვმარტავთ, რას მოიცავს მუნიციპალიტეტის/მუნიციპალიტეტის დასახლების ანალიტიკური დოკუმენტი და მუნიციპალიტეტის/მუნიციპალიტეტის დასახლების პრობლემის გადაჭრის ხედვის დოკუმენტი:**

**ანალიტიკური დოკუმენტი**

მუნიციპალიტეტის/მუნიციპალიტეტის დასახლების **ანალიტიკური დოკუმენტი მოიცავს** შემდეგ ინფორმაციას:

* ინფორმაცია მუნციპალიტეტის/მუნიციპალიტეტის დასახლების სოციალურ-ეკონომიკური მდგომარეობის შესახებ;
* თემის კაპიტალის შეფასება;
* ადგილობრივი მოსახლეობისა და ადგილობრივი ხელისუფლების ხედვების წარმოჩენა და შედარება;
* მუნიციპალიტეტის/მუნიციპალიტეტის დასახლების პრიორიტეტული პრობლემების შეფასება და პრიორიტეტული პრობლემის გამოვლენა.

**ხედვის დოკუმენტი**

მუნიციპალიტეტის/მუნიციპალიტეტის დასახლების **პრობლემის გადაჭრის ხედვის დოკუმენტი** მოიცავს შემდეგ საკითხებს:

* ადგილობრივ თვითმმართველობაში მოქალაქეთა მონაწილეობის შეთავაზებული ფორმების გამოყენების ორგანიზებას;
* გუნდის მიერ მოქალაქეთა მონაწილეობის შეთავაზებული ფორმის გამოყენებით პრობლემის იდენტიფიცირებასა და შესაბამისი ოქმის/რეკომენდაციის მომზადებას, რომელშიც ასახულია პრობლემის გადაჭრის ხედვა და ფინანსური დასაბუთება.

**\*მნიშვნელოვანია, მომზადებული ხედვის ადვოკატირების პროცესის წარმართვა.**

**დამატებითი განმარტებები თვითმმართველობის კანონმდებლობით განსაზღვრული თანამონაწილობის ფორმების გამოყენების შესახებ:**

**მუნიციპალიტეტის მერის სამოქალაქო მრჩეველთა საბჭო - საქალაქო მუნიციპალიტეტებისათვის.**

*თუ გუნდი აირჩევს საქალაქო მუნიციპალიტეტს, თანამონაწილოების ფორმა მერის მრჩეველთა საბჭოა.*

გუნდის წევრები სამოქალაქო მრჩეველთა საბჭოდან (ან იმ ადგილობრივი მოქალაქეებიდან, რომლებიც მზად იქნებიან აქტიურად წარმართონ ურთიერთობა მრჩეველთა საბჭოსთან) შეარჩევენ 3 (მინიმუმ 2) აქტიურ წევრს, შეიმუშავებენ **ანალიტიკურ დოკუმენტსა** და მუნიციპალიტეტის პრიორიტეტული პრობლემის გადაჭრის **ხედვის დოკუმენტს.** ამ უკანასკნელ დოკუმენტს გაუწევენ ადვოკატირებას ჯერ მრჩეველთა საბჭოს სხდომაზე, ხოლო შემდეგ ქალაქის მერთან. შესაბამისად, შეფასდება მრჩეველთა საბჭოს სხდომებში **მათი ჩართულობა,** **ორგანიზების** ნაწილი, **შემუშავებული დოკუმენტი** და მისი **ადვოკატირებისათვის გაწეული სამუშაო.**

**დასახლების საერთო კრება - სათემო მუნიციპალიტეტებისათვის.**

*თუ გუნდი აირჩევს სათემო მუნიციპალიტეტს, თანამონაწილოების ფორმა არის დასახლების საერთო კრება ან გამგებლის სამოქალაქო მრჩეველთა საბჭო.*

გუნდები, რომლებიც გადაწყვეტენ დასახლების საერთო კრების ინიცირებას, პირველ ეტაპზე შეარჩევენ სამიზნე დასახლებას, შემდეგ კი ადგილობრივი მცხოვრებლებიდან აირჩევენ გუნდის წევრებს.

გუნდი შეისწავლის დასახლების პრობლემებს, შეიმუშავებს დასახლების **ანალიტიკურ დოკუმენტს** და ადგილობრივი თვითმმართველობის კოდექსითა და შესაბამისი მუნიციპალიტეტის საკრებულოს მიერ გათვალისწინებული წესით მოახდენს დასახლების საერთო კრების ინიცირებას.

თითოეულ გუნდს საშუალება ექნება აირჩიოს ორი შესაძლებლობა:

* შეასრულოს საინიციატივო ჯგუფის ფუნქცია და ორგანიზება გაუწიოს დასახლების საერთო კრებას, გააცნოს მათ გუნდის მიერ მომზადებული ანალიტიკური დოკუმენტი და სოფლის ყველაზე პრიორიტეტული პრობლემის გადაჭრის ხედვა შესაბამისი ფინანსური დასაბუთებით (თანხის ზედა ზღვარი არ არის მკაცრად განსაზღვრული). დასახლების საერთო კრების მიერ მისი მიღების შემთხვევაში ადვოკატირება გაუწიოს აღნიშნული ხედვის გაზიარებას მუნიციპალიტეტის ბიუჯეტის შედგენის პროცესში;
* მონაწილეობა მიიღოს დასახლების საერთო კრებაში (მათ შორის სოფლის დახმარების პროგრამის ფარგლებში გამართული კრებაში), რომელიც მუნიციპალიტეტის გამგებლის ინიციატივით იქნება მოწვეული და წარადგინოს გუნდის მიერ მომზადებული პრობლემის გადაჭრის ხედვა შესაბამისი ფინანსური დასაბუთებით (სოფლის დახმარების პროგრამის შემთხვევაში, ფინანსების ზედა ზღვარი ის თანხა იქნება, რომელიც გამოყოფილია ამ დასახლებულ პუნქტზე).

გუნდი კრებას შესთავაზებს პრობლემის გადაჭრის მის მიერ მომზადებულ ხედვას და ადვოკატირებას გაუწევს პროცესს, რომ ხედვა საერთო კრების ოქმში აისახოს და მასზე შესაბამისი რეაგირება მუნიციპალიტეტის ორგანოებმა მოახდინონ.

თუ გუნდი აირჩევს გამგებლის სამოქალაქო მრჩეველთა საბჭოს - გუნდის წევრები გამგებლის სამოქალაქო მრჩეველთა საბჭოდან (ან იმ ადგილობრივი მოქალაქეებიდან, რომლებიც მზად იქნებიან აქტიურად წარმართონ ურთიერთობა მრჩეველთა საბჭოსთან) შეარჩევენ 3 (მინიმუმ 2) აქტიურ წევრს, შეიმუშავებენ ანალიტიკურ დოკუმენტსა და მუნიციპალიტეტის პრიორიტეტული პრობლემის გადაჭრის ხედვის დოკუმენტს. ამ დოკუმენტს გაუწევენ ადვოკატირებას ჯერ საბჭოს სხდომაზე, ხოლო შემდეგ მუნიციპალიტეტის გამგებელთან. შესაბამისად, შეფასდება საბჭოს სხდომებში მათი ჩართულობა, ორგანიზების ნაწილი, შემუშავებული დოკუმენტი და მისი ადვოკატირებისათვის გაწეული სამუშაო.

1. პრობლემა, რომელსაც გუნდი ყველაზე პრიორიტეტულად, გადაწყვეტას კი რეალისტურად მიიჩნევს. [↑](#footnote-ref-1)